Jerusalem leele pre plɛ na kna mbo, “Wre blɔ ŋmba ma pe chaa mbe gbo kree?
Le, wre u paara lenɛɛrɛ nu ma kre, a nde ndro n nyu kun na u ni. Mu nya ŋga, loplombo chin na wre wi Kristo wre mbe?
A nde, na Kristo wre pan, ndro wa u yirihaa chin, a blɔ ŋmba rɛ, o wre yirihaa chin.”
Yesu na yire Suminyuŋgo wa mu yo kpɔɔ mbo, “E ni chin, mu mna ni yiri chin. La, ni n pan na niyɛ jaŋga ni. Ŋmba u ni tun wre pe kprafun, a e n u chin.
Mi ni u chin, u jaara ni yiri, a wre u ni tun.”
Ŋga kra pan ma kre, praa chaa mbe u yii, la, ndro nsra ja mu kɛ taa u na. Ŋgi na hin? Na u nyjila n ta mu da.
Lenɛɛrɛ na je mu shɔ mu li, mnaa yuu mbo, “Kena na Kristo wre pan, we jaa kawako kee pe, mbe wɛ nyjɛ blɔ ŋmba pe ŋga naa?”
Ŋga Pharisee leele pre na loo na lenɛɛrɛ pre juu na Yesu kee yuu kre, srawɔfɛɛnlɛ loplombo, na Pharisee pre, na sojae tun mbe pe sɛ u yii.
Ba Yesu na yo pe pan mbo, “Nyjila chiɛri ka mi na yire we tni, mbe ni ndru mbe sɛ ŋmba u ni tun wre pan.
Ee na ni chaa, a yaa ni nya, a mna ni shie kre, yaa jaa sɛ wa.”
A Judae loplombo pre na kna na yuu peyɛ pan mbo, “Sena blɔ ŋmba chaa mbe sɛ, mbe waa u nya na hin? Greek tra nu u chaa mbe sɛ, mbe sɛ tni o leele pre nu mbra pe nyina ree?
Ŋga u yo mbo, ‘Ee na ni chaa, a yaa ni nya, a mna ni shie kre, yaa jaa pan wa kre, mni u chaa mbe nyina hin?’”
Ŋga kra da ble haŋa ŋga ki shian titi kre na kre, Yesu na yire sholo, mna paara badaaŋga mbo, “Ŋmba gbɔɔ ta kre, u pan u gbɔ ni pan.
Ŋmba u ni shɔ mu li kre, imi na pe ki nyunɔ Nyiɛkpɔɔ hlɛ kre nu mu tɛɛ kre mbo, ‘Ŋmaa nyumu we fo mbe yili u loloŋgo nu.’”
Kpra Ŋumu wre kee Yesu naa yuu na mblɛ pie u shɔ mbe li kre, pie Ŋumu wre ta. Kre nyjila kre, na ndro n ta mu Ŋumu wre ta tun. Ŋgi na hin? Na Yesu n ta mu u yɛnyiŋge kre ta.
Ŋga pra kee nyjɛ loo kre, leele pre plɛ naa yuu mbo, “Kpra na, Nyiɛkpɔɔ kee nyanyofun wre wi kre.”
A plɛ na yo mbo, “Kristo wre wi.” A plɛ na yo mbo, “Kristo wre, Galilee na ma we yiri.
Nyiɛkpɔɔ hlɛ kre yo na David sele nu Kristo wre we yiri, mbe pe u se Bethlehem na, seechia ŋga na David na yiri kre.”
U ndra na, leele pre na yɔɔlɛ.
Leele pre plɛ naa chaa mbe u yii, la, ndro nsra kɛ taa u na.
Sojae pre na ndru mu sɛ srawɔfɛɛnlɛ loplombo na Pharisee leele pre pan, a pra pe wie mbo, “Mni a e n pan na u ni hin?”
A sojae pre na kna mbo, “Ndro n da mu paara na wre blɔ ŋmba wi tun.”
A Pharisee leele pre na kna mbo, “Kena u yire ta na ra?
E nya a loplombo pre wa, ndee wre Pharisee leele pre wa u kee yire shɔ mu lii?
La, lenɛɛrɛ mblɛ, pe n Moses mbra yire chin, ki tia Nyiɛkpɔɔ pe sun.”
Pharisee leele pre nunu ŋmba, praa yeeri Nicodemus, a wra da mu sɛ Yesu pan kre, na kna mu yo pe pan mbo,
“Kii wa o mbra nu na, na mu n lewo nyu kee loo, mu kee ŋga u pe chin, ma jaa u gbun pimi ni.”
A pra kna mu u wie mbo, “Galilee na ŋu yiri na ree? Nyiɛkpɔɔ hlɛ kre le, mu nya na pe yo na Nyiɛkpɔɔ kee nyanyofun wa jaa yiri Galilee na fio.”
Bawa pra zaanri, mna sɛ pe katoe nu.